Старшыня, які заступіў на пасаду лічаныя месяцы таму, забыўся на кароткі час пра жніво і надоі, прагледзеў часопісы і перыёдыку, потым даведаўся, дзе знаходзіцца цэнтральная бібліятэка. Так што адзін з дзелавых візітаў у Леаніда Мартынюка адбыўся ў гэту ўстанову культуры. Дырэктар цэнтральнай раённай бібліятэкі Ірына Макарэвіч паабяцала неўзабаве раскрыць “сакрэты” чытацкіх прыхільнасцяў старшыні райвыканкама. Дык хто цяпер скажа, што Ірына Макарэвіч — не стратэг? Так, ідэя летняй чытальні цалкам апраўдала сябе, бо за няпоўны месяц яе штодзённай дзейнасці агульнае чытацкае кола раённай і дзіцячай бібліятэк (праект чытальні — сумесны) павялічылася на сто чалавек, а наведванняў было ўтрая больш.